​ອົງ​ການ​ອະ​ນາ​ໄມ​ໂລກ ເພີ້ມ​ການ​ເຝົ້າ​ລະ​ວັງ ຢ້ານ​ເກີດ​ພະ​ຍາດ​ຕິດ​ຕໍ່ ໃນ​ເຂດ​​ເກີດ​ແຜ່ນ​ດິນ​ໄຫວ ​ຂອງອັ​ຟ​ກາ​ນິ​ສ​ຖານ 
ເຈົ້າ​ໜ້າ​ທີ່​ກ່າວ​ວ່າ ຜູ້​ຄົນ​ໃນ​ເຂດ​ທີ່​ເກີດ​ໄພ​ພິ​ບັດ ຕ້ອງ​ການ​ອາ​ຫານ​ການ​ກິນ ແລະ​ນ້ຳ​ສະ​ອາດ 
ອົງການອະນາໄມໂລກ ກ່າວໃນວັນອາທິດວານນີ້ວ່າ ຕົນໄດ້ເພີ້ມທະວີການຕິດຕາມເຝົ້າລະວັງເບິ່ງພະຍາດຕິດຕໍ່ຕ່າງໆ ຢູ່ໃນເຂດທີ່ເກີດແຜ່ນດິນໄຫວຂອງອັຟການິສຖານ ລຸນຫຼັງທີ່ໄດ້ມີການເຕືອນໂດຍເຈົ້າໜ້າທີ່ທ້ອງຖິ່ນວ່າ ພວກທີ່ລອດຊີວິດມາໄດ້ຫຼາຍໆພັນຄົນພວມຕົກຢູ່ໃນຄວາມສ່ຽງຕໍ່ການຕິດພະຍາດ ເຈົ້າໜ້າທີ່ອັຟການິສຖານລາຍງານວ່າ ມີຜູ້ເສຍຊີວິດຢ່າງໜ້ອຍ 1,150 ຄົນອີກຈຳນວນນຶ່ງໄດ້ຮັບບາດເຈັບ ແລະເຮືອນຊານຫຼາຍໆພັນຫຼັງໄດ້ຮັບຄວາມເສຍຫາຍຫຼືບໍ່ກໍຖືກທຳລາຍ ຍ້ອນແຜ່ນດິນໄຫວຂະໜາດແຮງ ໃນມື້ວັນພຸດອາທິດແລ້ວນີ້ ການພົບເຫັນຫຼ້າສຸດຂອງອົງການສະຫະປະຊາຊາດ ໃນວັນອາທິດວານນີ້ເປີດເຜີຍວ່າ ມີເດັກນ້ອຍ 155 ຄົນ ຮວມຢູ່ໃນພວກທີ່ເສຍຊີວິດ ແລະເກືອບ 250 ຄົນໄດ້ຮັບບາດເຈັບຍ້ອນແຜ່ນດິນໄຫວ ໂດຍມີ 65 ມີລາຍງານວ່າໄດ້ກາຍເປັນເດັກກຳພ້າຫຼືຖືກປ່ອຍໄວ້ບໍ່ມີຜູ້ໃດເບິ່ງແຍງ ຄວາມຫາຍານະສ່ວນໃຫຍ່ຂອງການຖືກທຳລາຍທີ່ເກີດຂຶ້ນຢູ່ໃນແຂວງປັກຕີກາ ແລະແຂວງໂຄສທ໌ ທາງພາກຕາເວັນອອກສຽງໃຕ້ ສ່ວນນຶ່ງແມ່ນເປັນພວກທີ່ທຸກຍາກທີ່ສຸດ ແລະຢູ່ໃນເຂດພູຜາທີ່ສອກຫຼີກຫ່າງໄກທີ່ສຸດໃກ້ຊາຍແດນປາກິສຖານ ຊຶ່ງຍັງຂາດພື້ນຖານໂຄງລ່າງທີ່ສາມາດຕ້ານທານກັບໄພພິບັດໃນລະດັບນີ້ໄດ້ ໂຄສົກຂອງກະຊວງສາທາລະນະສຸກອັຟການິສຖານ ທ່ານຊາຣາຟັດ ຊາແມນ ກ່າວໃນວັນອາທິດວານນີ້ວ່າ “ຜູ້ຄົນຕ້ອງການອາຫານການກິນແລະນ້ຳສະອາດເປັນທີ່ສຸດ ” ທ່ານກ່າວວ່າ ພວກເຈົ້າໜ້າທີ່ສາມາດສະໜອງຢາປົວພະຍາດໃນເວລານີ້ ແຕ່ການຮັບມືກັບພວກທີ່ສູນເສຍເຮືອນຊານບ້ານຊ່ອງນັ້ນຈະເປັນບັນຫາທ້າທາຍ “ພວກເຮົາໄດ້ຮ້ອງຂໍຕໍ່ປະຊາຄົມນາໆຊາດ ອົງການມະນຸດສະທຳ ເພື່ອໃຫ້ຊ່ວຍເຫຼືອພວກເຮົາ ໃນດ້ານອາຫານແລະຢາປົວພະຍາດ ພວກທີ່ລອດຊີວິດມາໄດ້ອາດຈະຕິດພະຍາດ ຍ້ອນພວກເຂົາເຈົ້າບໍ່ມີເຮືອນຊານແລະບ່ອນພັກພາອາໄສທີ່ເໝາະສົມສຳລັບການດຳລົງຊີວິດ ” ອົງການອະນາໄມໂລກກ່າວຢູ່ໃນຖະແຫຼງການ ກ່ຽວກັບການຮັບມືຂອງຕົນແລະພາຄີທາງດ້ານສາທາລະນະສຸກ ທີ່ຢູ່ໃນພາກພື້ນດິນ ແມ່ນເພື່ອປິ່ນປົວພວກທີ່ໄດ້ຮັບບາດເຈັບ ຊ່ວຍຊີວິດຜູ້ຄົນ ແລະປ້ອງກັນບໍ່ໃຫ້ຕົກຢູ່ໃນຄວາມສ່ຽງທີ່ຈະຕິດພະຍາດ ຫຼັງຈາກທີ່ໄດ້ເກີດໂສກນາດຕະກຳນີ້